《送钱受之侍郎枚卜罢归一篇（崇祯元年）》
明代·茅元仪

晶晶日月，雨雪忽零。
岂无师保，束此宁人。
维桑失系，朽索弗宁。
大木将拔，先剪厥阴。
矫矫荩臣，夷之斮之。
显显令人，谪之诼之。
言窜江沚，隐斯骲也。
自幽私宫，避斯驳也。
鼎沉而起，星坠而升。
如日再中，如月再盈。
言巾我车，言濯我缨。
辟此皇路，以迟汇征。
汇征伊何，首论盐梅。
惟和惟一，无待尔枚。
田畯盘舞，红女解颏。
翳云何自，晦此中台。
浣布于火，乃愈鲜也。
蒨金于垆，乃愈坚也。
人亦有言，靡不有天。
高高在上，焉用便便。
言驾言迈，归我初服。
匪曰初服，匪帝畴复。
于以御之，我躬粥粥。
妇不可媚，岂待詹卜。
拂水涓而，耕罢可浴。
虞山咫而，咏罢可牧。
斟之酌之，奚暇枕曲。
愿言怀人，穷此遐目。
煌煌帝业，莫或缵而。
昭昭先微，莫或亶而。
及尔政成，恐或瑽而。
假此暇日，往者衎而。
神龙将蛰，并及于蝘。
沧流欲竭，祸先于鳟。
嗟我何人，亦槛亦圈。
愿因商风，从子荒遁。
高后在天，哀此下民。
笃生神孙，哲惠且英。
襄焉穆穆，终矣明明。
惟日之环，匪河之清。

作者简介：湖州府归安人，字止生，号石民。茅坤孙。好谈兵，天启初，为孙承宗幕僚。崇祯初，上《武备志》，为翰林待诏。后任副总兵，守觉华岛，旋以兵变论戍漳浦。边事急，再请募死士勤王，权臣不许，悲愤纵酒卒。有《暇老斋笔记》、《野航史话》、《石民集》等，所辑《武备志》网罗历代军事著作，附有大量插图，尤具资料价值。